勒清咸丰庚申年（1860）《秘传鞠氏琵琶谱》个手抄本当中已经载有《四合》一曲（据说搿个版本问世个辰光还要往上头推溯弗少年）。据研究，《四合》搿一套曲自成一系，现在流行个江南丝竹八大曲当中个《行街四合》、原板《三六》、《云庆》侪搭俚有弗少曲调联系。另外勒公元1895年李芳圆编个《南北派十三套大曲琵琶新谱》中附有《虞舜熏风曲》（俗名老八板）搭《梅花三弄》（俗名三落），搿点曲谱搭江南丝竹当中相关曲目个旋律大致一样。有此可以搿浪讲，至少勒清代1860年以前，江南丝竹乐曲已经勒民间流行哉。1911年后，丝竹乐逐渐以上海为中心，组织之几花演奏团体，譬如说“文明雅集”、“清平社”、“钧天社”等。1920年左右，勒上海城隍庙点春堂举办之一次各地丝竹音乐爱好者集会，到会者竟然有200多个人。上海江南丝竹个班社有“清客串”搭“丝竹班”（上海郊县有称清音班。所谓清客串就是人们勒业余之暇奏丝弄竹以自娱娱人。参加者来自社会各阶层中的丝竹乐爱好者。“丝竹班”分散勒上海郊县，一般勒婚丧喜庆等场合中演出。）